Cloenda de curs de la Xarxa Vives - Noticia @UPVTV, 08-07-2016
Channel: UPV Radiotelevisió (oficial)
Date: 2016-07-08

Ambient de gala i emoció en la cloenda del curs de la Xarxa Vives d’Universitats. L’acte s’ha celebrat a la Universitat Politècnica de València, a l’auditori de la Ciutat Politècnica de la Innovació. Un lloc d’avantguarda científica per a lliurar les medalles d’honor del 2016 a tres personalitats que han deixat empremta en la cultura i la ciència amb la seua trajectòria professional: l’oceanògrafa Josefina Castellví, l’escriptora Isabel-Clara Simó i el cantautor Raimon. Josep M. Garrell, rector de la Universitat Ramon Llull, ha sigut l’encarregat de llegir la laudatio a Josefina Castellví, la primera científica que va participar en una expedició internacional a l’Antàrtida, un lloc que ha marcat la seua vida a nivell personal i investigador.

Joan Peiró, catedràtic de Pintura de la Universitat Politècnica de València, ha sigut l’encarregat d’elogiar el cantautor Raimon. Ha fet un repàs de la trajectòria de l’autor d’Al vent, a qui ha definit com un trobador de veritats i emocions universals.

Maria Àngels Francés, directora del Departament de Filologia Catalana de la Universitat d’Alacant, ha destacat els eixos que travessen l’obra de l’alcoiana Isabel Clara Simó: la rebel·lió de gènere, el compromís amb les ideologies d’esquerres i la idea de país que agermana els territoris de parla catalana i reivindica la llengua i la identitat com a fonaments de futur.

En l’acte han participat el president de torn de la Xarxa Vives i rector de la UPV, Francisco Mora, i el secretari autonòmic d’Educació i Investigació de la Generalitat, Miguel Soler. I també ha assistit el president de les Corts Valencianes, Enric Morera.

La Xarxa Vives d’Universitats la formen 21 institucions d’educació superior de la Comunitat Valenciana, Catalunya, les Illes Balears, França, Itàlia i Andorra, que vertebren el corredor mediterrani del coneixement. Té com a objectiu contribuir al procés de construcció i al desenvolupament econòmic i social d’aquest territori.


************

Puedes ver todas las noticias de UPV Televisión en la lista de reproducción: http://bit.ly/UPVDestacadas y en nuestro canal YouTube: http://youtube.com/UPVTV.

Síguenos también en http://facebook.com/UPVTV y http://twitter.com/UPVTV.

UPVTV: http://tv.upv.es
UPV: http://www.upv.es